Document ID: 31994R1179

ΚΑΝΟΝΙΣΜΟΣ (ΕΚ) αριθ. 1179/94 ΤΗΣ ΕΠΙΤΡΟΠΗΣ της 25ης Μαΐου 1994 για τον πρώτο πίνακα ουσιών προτεραιότητας που προβλέπονται στον κανονισμό (ΕΟΚ) αριθ. 793/93 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες (1), και ιδίως τα άρθρα 8 και 10,
Εκτιμώντας:
ότι ο κανονισμός (ΕΟΚ) αριθ. 793/93 προβλέπει ένα σύστημα αξιολόγησης και ελέγχου των κινδύνων που απορρέουν από τις υπάρχουσες ουσίες και ότι, για να διενεργηθεί εκτίμηση των κινδύνων από τις ουσίες αυτές, είναι σκόπιμο να προσδιοριστούν οι ουσίες που απαιτούν προσοχή κατά προτεραιότητα-
ότι, για το λόγο αυτό, το άρθρο 8 του κανονισμού (ΕΟΚ) αριθ. 793/93 απαιτεί από την Επιτροπή να καταρτίζει τακτικά πίνακες ουσιών προτεραιότητας και ότι το ίδιο άρθρο αναφέρει, επιπλέον, τα κριτήρια που πρέπει να λαμβάνονται υπόψη κατά την κατάρτιση των εν λόγω πινάκων-
ότι το άρθρο 10 του κανονισμού (ΕΟΚ) αριθ. 793/93 προβλέπει ότι, για κάθε ουσία που περιλαμβάνεται στους πίνακες προτεραιότητας, ορίζεται ένα κράτος μέλος ως υπεύθυνο για την αξιολόγησή της και ότι η ανάθεση των ουσιών στα διάφορα κράτη μέλη πρέπει να εξασφαλίζει ισότιμο καταμερισμό του φόρτου εργασιών μεταξύ τους-
ότι οι διατάξεις του παρόντος κανονισμού είναι σύμφωνες με τη γνώμη της επιτροπής που έχει συσταθεί δυνάμει του άρθρου 15 του κανονισμού (ΕΟΚ) αριθ. 793/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πίνακας προτεραιότητας 1. Καθορίζεται πίνακας ουσιών προτεραιότητας, ο οποίος παρατίθεται στο παράρτημα του παρόντος κανονισμού.
2. Για κάθε ουσία που περιλαμβάνεται στον πίνακα προτεραιότητας ορίζεται το αρμόδιο για την αξιολόγησή της κράτος μέλος, το οποίο αναφέρεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαΐου 1994.

Labels: 12
0
1
18